google/wiki40b huggingface dataset:
VM i fotball 2014 – Sluttspill

Sluttspillet i VM i fotball 2014 var den andre og siste delen av fotball-VM 2014, og fulgte etter endt gruppespill. Det begynte 28. juni med åttendedelsfinaler og endte 13. juli 2014 med finalekampen mellom Tyskland og Argentina, som ble spilt på Estádio do Maracanã i Rio de Janeiro. De to beste lagene fra hver gruppe gikk videre til sluttspillet, som ble spilt i en enkel eliminering hvor tre utslagsrunder bestemte hvilke to lag som skullel møte hverandre i finalen. Bronsefinale var med og ble spilt mellom taperne av de to semifinalene dagen før finalen. 
Dersom en kamp endte uavgjort etter ordinær tid (90 minutter) i sluttspillet (inkludert finalen), skulle det spilles to ekstraomganger á 15 minutter. Dersom det fortsatt stod uavgjort etter ekstra tid, skulle kampen avgjøres på straffesparkkonkurranse.
I det følgende er alle klokkeslett oppgitt i offisiell Brasília-tid (UTC-03.00), hvilket betyr at kampene begynte fem timer senere norsk tid (CEST).
Kendal Castle

Kendal Castle er en borgruin øst for Kendal i Cumbria i det nordlige England. Den står på en liten høyde, drumlin, i landskapet. Bygningen har vært en ruin siden tudortiden, men mye er fortsatt intakt og tilgjengelig for publikum. Distriktsrådet i South Lakeland har ansvaret for området.

Historie

Slottet ble antagelig reist mot slutten av 1100-tallet som hjem for baronen av Kendal. Den mest kjente familien som bodde der var Parrfamilien, inkludert Katarina Parr, Henrik VIIIs sjette og siste kone. Hennes familie hadde bodd ved Kendall etter at hennes stamfar, William Parr, giftet seg med arvingen av Kendal, Elizabeth Ros, da Edvard III av England regjerte. På den tiden Katarina Parr ble født hadde familien forlengst forlatt borgen som begynt å forfalle. Katarinas far foretrakk å leve ved hoffet i London. Hennes farfar synes å ha vært den siste av familien Parr som levde i borgen.
Naturrett

Naturrett (latin: lex naturalis eller jus naturale) er en teori om at det finnes rettsprinsipper som er av en slik grunnleggende eller naturgitt karakter at de er universelt gjeldende, til forskjell fra positiv rett og moralsk nihilisme. Gjennom historien er naturretten begrunnet på mange måter. Sentralt hos de fleste teoretikere står studiet av menneskenaturen, og utledet av dette, hvilke adferdsnormer som er nødvendige for et fredelig samfunn. Noen sammenholder naturrett med naturlov, slik som Aristoteles, mens andre skiller tydelig mellom begrepene.
Kjernen i naturretten er dualiteten mellom individets to grunnleggende rettigheter, nemlig retten til å være i fred, fysisk, psykisk, økonomisk og familiemessig, og retten til å formere seg så langt vilje og evne rekker. Naturrettstanken skriver seg tilbake til antikkens Hellas, særlig Aristoteles, som ofte kalles naturrettens far. Naturrettens innflytelse har variert opp gjennom historien, men den fikk en renessanse i opplysningstiden, da samtidens filosofer argumenterte for at alle mennesker er født med visse grunnleggende, umistelige rettigheter. Den moderne tids menneskerettigheter er uttrykk for et tankesett som har mye til felles med det naturrettslige.
I etterkrigstiden ble naturrettsbegrepene satt på spissen. I Nürnbergprosessene og i Norge ble det spørsmål om hvilken lov krigsforbryterne skulle dømmes etter. Både domstolen i Nürnberg og Høyesterett i Norge nektet å legge Det tredje rikes lover til grunn. Man tok utgangspunkt i at det fantes et overordnet normsystem (naturrettsteori) der menneskets verdi, uavhengig av rase, ble slått fast uavhengig av hvilken lov som gjaldt på tidspunktet krigshandlingene fant sted.
Alingsås Tidning

Alingsås Tidning (AT) er en svensk morgenavis og nettavis. Den utkom første gang under navnet «Alingsås Weckoblad» 7. januar 1865. Morgenavisen utgis i Alingsås kommune, Herrljunga kommune og Vårgårda kommune tre dager i uken (tirsdag, torsdag og lørdag). Avisen når 55% av innbyggerne i de tre kommunene og opplaget er cirka 12 000, ifølge AT's nettavis (september 2016).
Avisen har siden begynnelsen blitt utgitt av familien Michelsen, første utgiver var Janus Daniel Michelsen og avisen og mediehuset drives nå av fjerde og femte generasjon. Avisen inngår i aviskonsernet William Michelsen Boktryckeri. Avisen betegner seg politisk som uavhengig liberal.
Maitresse

Maitresse (av fransk maîtresse, egentlig «herskerinne») er en historisk benevnelse på en elskerinne til en fyrstelig eller på annet vis fremstående person, spesifikt en elskerinne med en offisiell eller halvoffisiell status.

Franske maitresser

I Frankrike hadde de kongelige elskerinnene, som levde åpne ved hoffet, den halvoffisielle tittelen maîtresse siden Agnes Sorel på 1400-tallet frem til den franske revolusjon. En av de mest kjente maitressene var Marie Antoinette Poisson som ble introdusert for Ludvig XV av Frankrike ved et maskeradeball i 1745 og fikk tittelen markise de Pompadour. Madame de Pompadour ble også stildannende för rokokkoen i Frankrike.
Frankrike var på 1600-tallet og 1700-tallet et absolutt monarki med økende luksusforbruk, en adel som fremhevet sine privilegier og forsøkte å utmerke seg fra den voksende borgerklassen. Madame du Barry var født utenfor ekteskap og sjokkerte hoffet ved å bryte de strikte klassegrenser da hun etterfulgte Madame de Pompadour som kongelig maitresse. Hun fortsatte Madame de Pompadours overdådige og kostbare levnet, men hun ble ikke likt av Marie Antoinette og ble forvist fra hoffet etter Ludvig XVs død. Under revolusjonen ble Madame du Barry mistenkt for å smugle juveler og støtte franske rojalister i England. Hun ble fengslet og anklaget för kontrarevolsjonær virksomhet og «sløsing med folkets penger» i sin tid som maitresse, og hun ble avrettet med giljotin i 1793. Hun er blitt kalt Europas siste maitresse. På attenhundretallet begynte kongene å hemmeligholde sine utenomekteskapelige forhold.
Eikeskuddvikler

Utseende

En liten til middelsstor (vingespenn 12–14 millimeter) vikler med forholdsvis smale og tilspissede vinger. Forvingens grunnfarge er oker med to ovale, blågrå flekker ved bakkanten, fra hver av disse går det et uregelmessig, bredt, lyst tverrbånd til framkanten. Ved framkanten mellom de to tverrbåndene er det en stor, svart flekk med lys kjerne, denne kan også strekke seg utenfor det ytre tverrbåndet. Bakvingen er lyst gråbrun.

Levevis

Denne arten lever i løvskog der larvene utvikler seg mellom sammenspundne blader på eik (Quercus spp.), av og til bjørk eller andre løvtrær. De voksne sommerfuglene flyr i mai–juni.

Utbredelse

Den er utbredt over det meste av Europa unntatt den nordligste delen, og i det nordlige Asia. I Norge er den utbredt langs kysten nord til Rogaland.
Asura

I hinduismen

I hinduismen er asura (Sanskrit: असुर) en gruppe maktsøkende guddommer som ofte omtales som demoniske. De er i opposisjon til devaene. Begge gruppene er barn av Kashyapa. Synet på asuraene i hinduismen varierer, da mange guddommer som på et tidspunkt var asuraer senere har blitt kjent som devaer.

I buddhismen

Asuraer opptrer som en type overnaturlige vesner i tradisjonell buddhistisk kosmologi.
Amnion

Amnion er en fosterhinne som finnes hos krypdyr, pattedyr og fugler, men ikke hos fisk og amfibier. På grunn av denne hinnen kalles denne gruppen gjerne amnioter, mens fisk og amfibier gjerne omtales som anamnioter (gr. «uten amnion»).

Funksjon

Amnion har som sin hovedoppgave å holde vann inne i egget samtidig som den transporterer karbondioksid ut av egget og oksygen inn. Dette er en forutsetting for å kunne legge egg på tørt land. Det amniote egget ble utviklet i midtre Karbon med de første krypdyrene som helt løsrev seg fra en amfibisk livssyklus med egg og rumpetroll i vann, og i stedet hadde en fullstendig utvikling til et ferdig landdyr. Sammen med en velutviklet allantois-hinne som samlet opp fosterets avfallsprodukter tillot dette krypdyrene å kunne legge store egg og derved kunne vokse opp til å bli den dominerende faunaen i etterfølgende perioder.
Det finnes amfibier som legger egg på land (noen trangmunnfrosker og hele familien Brachycephalidae), men fordi de mangler amnion må eggene legges fuktig. De har heller ingen aktiv transport av oksygen og karbondioksid inn og ut av egget, og er avhengige av passiv diffusjon gjennom overflaten. Følgelig er eggene disse artene svært små, og de blir heller ikke store som voksne. De første amniotene var også små dyr.

Dannelse

Amion oppstår på et tidlig fosterstadium som en smultringformet blære rundt basis av plommesekken. Smultringen vokser så rundt fosteret slik at den ytre delen berører chorion (eggehinnen), og den indre delen omslutter fosteret. Senere i fosterutviklingen vil den ytre delen av amnion delvis vokse sammen med chorion, slik at plommesekk og allantois blir leiret inn mellom dem. Den indre delen vil omslutte fosteret.
Hos morkakedyrene som mangler eggeskall vil amnion utgjøre en seig og hos noen arter nesten læraktig hinne som omslutter den nyfødte dyret når det blir født. Amnion er fylt med fostervann, som beskytter fosteret mot slag og støt både under fostertiden og ved fødselen.
Fylkesvei 5494

Fylkesvei 5494 går mellom Kvalheim og Marøy i Radøy kommune. Veiens lengde er 3,9 km.
Frem til 2019 hadde veien betegnelsen Fv414.
Vilhelm II av Oranien

Vilhelm II av Oranien (født 27. mai 1626 i Den Haag i Nederlandene, død 6. november 1650 samme sted) var stattholder i Nederland fra 14. mars 1647 til sin død. Hans eneste barn, også ved navn Vilhelm, skulle senere herske som William III av England og Irland, og som William II i Skottland.

Bakgrunn

Vilhelm var sønn av stattholderen Fredrik Henrik av Oranien. Vilhelm I av Oranien var blitt etterfulgt i stillingen som stattholder og militær kommandant av sin sønn Moritz av Nassau, som i sin tur ble etterfulgt av sin bror Fredrik Henrik. Vilhelm IIs forfedre styrte sammen med Staten-Generaal, en forsamling av representanter for hver og en av de sju nederlandske provinsene men oftest dominert av den største og rikeste provinsen, Holland.
2. mai 1641 giftet Vilhelm seg med Maria Henrietta Stuart, eldste datter av Karl I av England og Henrietta Maria, i Chapel Royal i Whitehall Palace i London.

Stattholder

Ved farens død i 1647 overtok Vilhelm II både farens arvetitler og de embeder hanvar vblitt valgt til, som stattholder av fem av de syv provinser i Nederlandene: Holland, Zeeland, Utrecht, Guelders og Overijssel.
I 1648 motsatte han seg godkjenningen av freden i Westfalen, til tross for at denne erkjente Nederlands selvstendighet. Vilhelm førte i hemmelighet egne forhandlinger med Frankrike om å utvide sitt territorium under en sentralisert regjering. Dessuten arbeidet han for at hans svoger Karl II av England skulle gjeninnsettes på den engelske tronen.
I 1650 ble Vilhelm II innblandet i en bitter krangel med provinsen Holland og de mektige kjøpmennene i Amsterdam, som Andries Bicker og Cornelis de Graeff, om troppereduksjoner etter freden i Westfalen. Vilhelm var imot å skjære ned på hæren ettersom det ville redusere makten hans. Dette førte til at Vilhelm satte mange medlemmer av provinsforsamlingen (blant annet Jacob de Witt) i fengsel i borgen Loevestein. Dessuten sendte han sin fetter Willem Frederik av Nassau-Dietz med en hær på 10 000 mann med formål å innta Amsterdam. Dette ble forhindret av dårlig vær.
Etter å ha tjent som stattholder i Holland, Zeeland, Utrecht, Guelders og Overijssel i bare tre år, døde han av kopper i 1650. Sønnen Vilhelm ble født en uke etter hans død. Dette ble starten på den Første Stattholderløse Perioden for provinsene Holland, Zeeland, Utrecht, Guelders og Overijssel. Sønnen etterfulgte ham i 1672 som stattholder, og ble i 1689 også konge av England.
Vilhelm II ligger gravlagt i Nieuwe Kerk i Delft.
Tårs

Tårs er et sogn og kirkested i Vendsyssel i Danmark. Administrativt ligger sognet i Hjørring kommune, og lå før 1970 i Børglum herred. Kirkelig ligger sognet i Hjørring søndre prosti i Aalborg stift. Sognekirken Tårs kirke ligger nordvest i sognet, 15 km sørøst for Hjørring og 32,5 km nordvest for Sæby. Annekskirken Morild kirke ligger også i Tårs sogn.
Den 1. januar 2014 var 3 467 personer bosatt i Tårs sogn, hvorav 1 932 i landsbyen med samme navn.
Tømmerdalen

Tømmerdalen er en dal i Trondheim. Dalen ligger i Bymarka, vest for Geitfjellet. Trollavassdraget renner gjennom dalen. Området er et hytteområde.
Ray Wise

Karriere

Ray Wise filmdebuterte i 1969 i den relativt ukjente filmen Dare the Devil, og fikk året etter en fast rolle i TV-serien Love of Life. Etter flere gjesteopptredener og birolleoppdrag på film fikk han i 1982 rollen som Blair Sullivan i den kjente såpeserien Dallas. Han deltok i åtte episoder av serien. Samme år hadde han en sentral rolle i grøsserfilmen Swamp Thing.
Etter en rekke gjesteopptredener i serier som blant annet Days of Our Lives (1983), Blue Thunder (1984), Remington Steele (1984) og The Colbys (1986). I 1987 fikk han rollen som skurken Leon Nash i sciencefiction- og actionthrilleren RoboCop. I 1988 spilte han i syv episoder av såpeserien Knots Landing, og året etter en gjesteopptreden i Star Trek: The Next Generation. I 1990 nådde Ray Wises karriere nye høyder da han fikk rollen som den spaltede personen Leland Palmer i den kultserien Twin Peaks. Han gjentok rollen i filmoppfølgeren Twin Peaks: Fire Walk with Me fra 1992.
Ray Wise har etter dette hatt sentrale biroller i kjente filmer som Rising Sun (1993), Landspeed (2002) og Peaceful Warrior (2006). Han har også hatt sentrale roller i TV-serier som Second Chances (1993–94), Savannah (1996–97) og Resurrection Blvd. (2000–01). I 2006 hadde han rollen som visepresident Hal Gardner i krimserien 24 og i 2007-08 rollen som "The Devil" i fantasy-serien Reaper.

Personlige forhold

Ray Wise ble i 1978 gift med reklameprodusenten Kass McClaskey og har to barn med henne (f. 1985 og 1987). Han bor i Glendale i California.
Wise ble født i Akron i Ohio og tok høyere utdanning ved Kent State University.
Battersea

Historie

Battersea er en av de eldste nedtegnede stedsnavnene i London-området. Et angelsaksisk charter fra slutten av 600-tallet kommer en henvisningen til «Badrices ege», en øy i Themsen tilhørende en mann ved navn Badric. Senere ble denne øya omtalt som som Patrisey. Som med mange andre øyer i Themsen mudret elven igjen på landsiden, til dels hjulpet av drenering av myrlandskapet og det at sideelver ble lagt i rør. Det er ikke lenger mulig å se at deler av Battersea engang var en øy.
Sognekirken St Mary eksisterte ved 1157, skjønt selv om det fortsatt står en kirke ved dette navnet der, er det ingenting igjen av den opprinnelige strukturen. Kirken er likevel det mest synlig sporet igjen etter landsbyen. William Blake giftet seg i denne kirken, og Benedict Arnold og hans kone og datter er gravlagt i krypten.
Battersea kraftstasjon er en stor bygning reist 1929–1939, etter design av Giles Gilbert Scott. Kraftstasjonen er særlig kjent fordi den ble avbildet, med en flyvende gris, på coveret til Pink Floyds album Animals. Den er ikke lenger i bruk, men var pr. 2005 under ombygging for å bli underholdningssenter.
New Covent Garden Market er et stort frukt- og grønnsaksmarked. Det ble flyttet fra Covent Garden i 1974.
Battersea Park er en stor park lagt ut av James Pennethorne mellom 1846 og 1864. Den inneholder blant annet en dyrehage og London Peace Pagoda.
Clapham Junction er et moderne transport- og handelsentrum i det sørvestlige Battersea. London Heliport er byens travleste helikopterhavn. Den ligger ved Themsen, drøyt en halv kilometer fra Clapham Junction stasjon, som er en av Storbritannias travleste jernbanestasjoner. Mer enn 2000 tog passerer stasjonen hver dag.
Takuo Kojima

Takuo Kojima (日置 努) er en japansk astronom og en profilert oppdager av asteroider. Totalt har han oppdaget 45 asteroider.
Asteroiden 3644 Kojitaku er oppkalt etter han.
Kojima er også en regulær skribent av artikler i det astronomiske tidsskriftet Gekkan Temmon under tittelen Comet Observers Guide.
Ngoc

Etymologi

Ngoc betyr «edelstein, perle, jade» på vietnamesisk.

Kjente personer med navnet

Personene i listen er ordnet kronologisk etter fødselsår.
Kurt Gerron

Bakgrunn

Gerron studerte først medisin, men ble innkalt til militærtjeneste i under første verdenskrig, hvor han ble alvorlig såret. Han kvalifiserte seg som militærlege i den tyske hæren.

Skuespiller

Etter krigen begynte Gerron som teaterskuespiller. Han dukket opp i mindre roller i flere stumfilmer og fra 1926 var han også med på å regissere flere filmer. Fra 1931 virkethan også innen lydfilmen.
Han oppnådde berømthet ved sitt skuespill og sine sangforedrag i 1928 i uroppførelsen Tolvskillingsoperaen av Bert Brecht og Kurt Weill. Der spite han moritetssangeren (og sang Die Moritat von Mackie Messer), og spilte rollen som Londons politisjef Tiger Brown.
Han hadde videre stor suksess i filmer som Den blå engel, hvor han spilte mot Marlene Dietrich.
Da nasjonalsosialistene kom til makten i 1933 reiste Gerron fra det nasjonalsosialistiske Tyskland sammen med foreldrene og sin kone. De reiste først til Paris og senere til Amsterdam. Der fortsatte han som skuespiller og regissør i flere filmer. Han ble tilbudt stillinger i Hollywood men nektet flere ganger, en gang fordi hans potensielle arbeidsgiver ikke tilbød førsteklasses billetter på flyet til USA, og han valgte å bli igjen i Europa.

Til konsentrasjonsleirer

Da Wehrmacht hadde okkupert Nederland, ble Gerron deportert til Theresienstadt konsentrasjonsleir. I 1944 ble Gerron enten overtalt eller tvunget av nasjonalsosialistene til å lage en propagandafilm som viser de humane forholdene i Theresienstadt konsentrasjonsleir. Denne filmen ble senere kjent under tittelen «Der Führer schenkt den Juden eine Stadt» (Føreren skjenker jødene en by).
Da filmen var ferdig, ble Gerron transport til Auschwitz. Gerron ble drept umiddelbart etter ankomst.

Omtale

Gerron ble omtalt i tre dokumentarfilmer og det ble skrevet et teaterstykke om Gerron og hans tid i Theresienstadt. Dette stykket ble publisert i The Theatre of Holocaust og redigert av professor Robert Skloot og publisert av University of Wisconsin Press.
Apsteiniella

Utseende

Middelsstore, avlange, blanke gjødselbiller. Hodet er bredt og skovlformet uten knøler, noe innbuktet i midten foran og med et par små tenner på forkanten. Pronotum er avrundet, ganske blankt, fint punktert. Dekkvingene er jevnbrede med fine punktrader, nokså kraftig punktert mellom radene.

Levevis

Disse billene lever trolig i møkk i tørre områder.

Utbredelse

Slekten er utbredt i Øst-Palearktis (Sentral-Asia, nordlige Arabia).
Tissanna Hickling

2012 - 2014

Hickling kom på niendeplass i lengdehopp under ISSA-mesterskapet på Jamaica (Inter-Secondary Schools Sports Association) i 2012, og hun fikk bronse i 2013 og 2014.

2015

Hun deltok i CARIFTA Trials i 2015 (Jamaicas uttak til CARIFTA Games, og kom der på andreplass i lengdehopp og tredjeplass i høydehopp, men hun deltok ikke i CARIFTA Games 2015. Hun vant lengdehopp under ISSA-mesterskapet i friidrett, og fikk bronse i høydehopp. Hun kom på andreplass i lengdehopp under Jamaicansk mesterskap i friidrett 2015, og deltok i Ungdoms-VM i friidrett 2015, men hun nådde ikke finalerunden i lengdehopp der.

2016

Under CARIFTA Trials i 2016 vant hun tresteg, og kom på andreplass i lengdehopp. Hun kom på andreplass i lengdehopp og tresteg under ISSA-mesterskapet i friidrett, og kom på fjerdeplass i høydehopp. CARIFTA Games 2016 ble arrangert i Grenada, og Hickling fikk der bronse i tresteg og lengdehopp i U20-klassen. 
Hun vant lengdehopp og tresteg under det jamaicanske juniormesterskapet i friidrett, og kom på fjerdeplass i lengdehopp og sjetteplass i tresteg under Jamaicansk mesterskap i friidrett 2016. Hun ble tatt ut til å delta i U23-NACAC-mesterskapet i friidrett 2016, og endte der på femteplass i tresteg og sjetteplass i lengdehopp.

2017

Hickling vant lengdehopp og kom på andreplass i tresteg under CARIFTA Trials i 2017. I CARIFTA Games 2017 fikk hun tre medaljer; hun vant lengdehopp og fikk sølv i tresteg, og deltok på Jamaicas stafettlag som vant 4 x 100 meter stafett. Hun fikk bronse i lengdehopp under Jamaicansk mesterskap i friidrett 2017, og fikk gull i lengdehopp og sølv i tresteg under det jamaicanske juniormesterskapet i friidrett. I juli deltok hun i Panamerikansk U20-mesterskap i friidrett 2017, og kom der på andreplass i lengdehopp og sjetteplass i tresteg.

2018

Hun vant lengdehopp under Penn Relays i Philadelphia i april, og under Jamaica International Invitational 2018 fikk hun sølv på 100 meter og bronse i lengdehopp. I juni vant hun sin første nasjonale tittel, da hun vant lengdehopp under Jamaicansk mesterskap i friidrett 2018. 
Verdenscupen i friidrett 2018 ble arrangert i London, og Hickling kom der på tredjeplass i lengdehopp, og hun fikk sølv på 4 x 100 meter stafett, der hun løp sammen med Shelly-Ann Fraser-Pryce, Shericka Jackson og Jonielle Smith. Hun fikk også bronse i lengdehopp under NACAC-mesterskapet i friidrett 2018 i Canada.

2019

Hun forbedret sin personlige rekord i lengdehopp under JAAA All Comers Meet i mai, til 6,70 meter, og forbedret den ytterligere til 6,82 meter under JAAA All Comers Meet i juni. Hun vant lengdehopp under Jamaicansk mesterskap i friidrett 2019, og forsvarte dermed tittelen sin fra 2018.
Nord-Jan

Nord-Jan er den nordlige delen av Jan Mayen. Jan er ei forkorting av Jan Mayen. Jan Mayens største fjell, Beerenberg, befinner seg på Nord-Jan.
Svake verb

Svake verb er et særmerke for germanske sprog. Det er verb som beholder sitt rotmorfem under konjugasjon. På norsk bokmål og riksmål får de vanligvis sin preteritumform ved at det føyes til en -t. -et eller -te, f.eks. hun taler – hun talte, hun sykler, hun syklet. På nynorsk, samnorsk og radikalt bokmål tar preteritum formene -a, -te og -de, mens noen verb enten ender på rotvokalen eller ikke tar noen endelse. Selv om svake verb beholder rotmorfemet ved bøyning, kan de ta en avlyd i preteritum.
Tallmessig er svake verb langt bedre representert i de enkelte sprogs leksikalske tilfang enn sterke verb.
Hippotion

Utseende

Middelsstore, slanke, brunlige svermere. Hodet er stort og bredt, antennene forholdsvis korte og hvite, kroppen smal og tilspisset bak. Forvingene er smale, litt spisse, med en lys lengdestripe som ender i vingespissen. Bakvingene er smale, gjerne delvis rosa. Larven har gjerne en øyeflekk på det fjerde kroppsleddet.

Levevis

I alle fall noen av artene, som sølvstripet svermer, kan foreta lange vandringer. Larvene kan leve på mange ulike plantefamilier.

Utbredelse

Slekten er utbredt i varme deler av den Gamle verden, men kan gjøre vandringer lenger nordover. To arter, Hippotion celerio og H. osiris, forekommer regelmessig i det sørlige Europa.
Youxian

Youxian (kinesisk: 游仙区 ; pinyin: Yóuxiān Qū) er et distrikt i provinsen Sichuan i Folkerepublikken Kina. Det er underlagt byprefekturet Mianyang.
The Spectre

The Spectre er en tegneseriefigur og superhelt skapt av Jerry Siegel og Bernard Bailey som opptrer i DC Comics superhelttegneserier. Figuren hadde en fast serie i antologiheftet More Fun Comics fra nr. 52 (1940) til nr. 101 (1944). I samme periode opptrådte the Spectre også i historiene om superheltgruppen Justice Society of America i All Star Comics.
Rundt 1960 ble figuren gjenopplivet av Gardner Fox og Murphy Anderson i tre episoder i antologiheftetheftet Showcase (nr. 60-63). Siden på 1960-tallet dukket han hovedsakelig opp som bifigur i serier som Justice League, The Flash og Batman. The Spectre ble utgitt i eget hefte som utkom med ti nummer 1967/69. Blant bidragsyterne var tegneren Neal Adams.
På 1970-tallet produserte Michael Fleisher og Jim Aparo noen kontroversielle historier med The Spectre for heftet Adventure Comics, der helten straffet forbrytere på de mest brutale måter.
På 1980-tallet ble figuren på nytt utgitt i eget hefte, skrevet av Doug Moench. Fra 1992 til 1997 utkom enda en ny serie, skrevet av John Ostrander og tegnet av Tom Mandrake.
Tinfoil Hat Linux

Tinfoil Hat Linux er en tidligere Linuxdistribusjon som ble utviklet av The Shmoo Group. Dens fokus var på sikkerhet. Maskinkravet var en Intel 80386 med 8 Mb RAM.
Første versjon (2.0pre1) ble lansert i februar 2002. Per 2015 har prosjektet lav prioritet.